b'\n_START_ARTICLE_\nGiacomo Balla\n_START_SECTION_\n\xc5\xbdivot i djelo\n_START_PARAGRAPH_\nBalla je imao malo formalne umjetni\xc4\x8dke obuke, nakon \xc5\xa1to je nakratko poha\xc4\x91ao akademiju u Torinu, preselio se u Rim u svojim dvadesetima. Vrhunac je do\xc5\xbeivio 1899. god. kada je izlagao na Venecijanskom bijenalu, M\xc3\xbcnchenu, Berlinu i Jesenjem salonu u Parizu. Kao mladi umjetnik uvelike je bio pod utjecajem francuskog neoimpresionizma, osobito tijekom boravka u Parizu 1900. god. Nakon povratka u Rim, usvojio je pointilisti\xc4\x8dki stil i prenosio ga na dva mlada umjetnika, Boccionija i Severinija. Njegovi rani radovi odra\xc5\xbeavaju suvremene francuske trendove, ali i upu\xc4\x87uju na njegov cjelo\xc5\xbeivotni interes u prikazivanju svjetla i svjetlosnih efekata._NEWLINE_Postupno je do\xc5\xa1ao pod utjecaj milanskog pjesnika Filippa Marinettija koji je 1909. god. pokrenuo knji\xc5\xbeevni pokret futurizma, a koji slavi dinamizam moderne tehnologije. Zajedno s umjenticima kao \xc5\xa1to su Carlo Carr\xc3\xa0, Luigi Russolo i Gino Severini potpisao je Boccioniijev \xe2\x80\x9eManifest slikara futurista\xe2\x80\x9d (Manifesto dei pittori futuristi, 1910.) koji je promicao simbole moderne tehnologije - nasilje, snagu i brzinu, no za razliku od drugih futurista Balla nije bio opsjednut modernim strojevima ili nasiljem, ve\xc4\x87 dinamikom kretanja, npr. svjetlosti. Tako je njegova slika Uli\xc4\x8dna svjetilja, studija svjetlosti (1909.) dinami\xc4\x8dan prikaz svjetla s ozra\xc4\x8djem brzine i hitrosti u duhu futurizma koji je o\xc4\x8daran energijom modernog \xc5\xbeivota. Jedno od njegovih najpoznatijih djela, Dinamizam psa na uzici (1912.) pokazuje gotovo kadar po kadar \xc5\xbeene koja \xc5\xa1eta psa na bulevaru. Rad ilustrira njegov princip simultanosti, tj. istovremeno prikazivanje vi\xc5\xa1e vremenskih dijelova (sekvenci) istog pokreta. Ovo zanimanje za hvatanje jednog trenutka u nizu planova je izvedeno iz kubizma, ali je tako\xc4\x91er bez sumnje vezano za njegovo zanimanje za tehnologiju fotografije._NEWLINE_Tijekom 1. svjetskog rata Balla je naslikao niz slika u kojima je poku\xc5\xa1ao ostaviti dojam brzine kretanja plohama boja. Ove slike su mo\xc5\xbeda najapstraktnije od svih drugih futuristi\xc4\x8dkih djela. God. 1914. zapo\xc4\x8deo je i niz skulptura bliskih ovim slikama, kao \xc5\xa1to su ova gore prikazana djela._NEWLINE_Poslije rata ostao je vjeran futuristi\xc4\x8dkom stilu dugo nakon \xc5\xa1to su ga drugi futuristi napustili. Pored slikarstva, istra\xc5\xbeivao je scenski dizajn, grafi\xc4\x8dki dizajn, pa \xc4\x8dak i glumu. Na kraju svoje karijere napustio je svoju \xe2\x80\x8b\xe2\x80\x8b\xc5\xbeivotnu potjeru za bliskost apstrakciji i vratio se vi\xc5\xa1e tradicionalnom stilu slikanja.'